Ix-xahar li għadda pajjiżna ċċelebra l-festa tal-Indipendenza b'waħda mill-aktar aħbarijiet importanti tas-sena fejn jidħlu l-impjiegi u l-investiment. Dan sar permezz tat-tħabbira tal-ftehim bejn il-Gvern ta' Malta u l-kumpanija Crane Currency, li se jwassal għal investiment ta' mitt miljun dollaru u l-ħolqien ta' 300 post tax-xogħol ġdid. Dan juri d-differenza bejn l-approwċ politiku ta' dan il-Gvern u dawk preċedenti fejn jidħol is-salvagwardjar tal-impjiegi tal-Maltin. Il-KullĦadd tkellmet ma' Segretarju Ġenerali tal-General Workers Union (GWU) Josef Bugeja li qasam il-fehmiet tiegħu f'dan ir-rigward. Każ tipiku tal-mod diżinteressat li bih gvernijiet Nazzjonalisti ttrattaw il-kwistjoni sensittiva tas-salvagwardja tal-impjiegi f'pajjiżna kien dak tal-għeluq tal-VF u d-Denim, flimkien mal-fjask tan-negozjati mal-Gama. Tul il-kampanja referendarja għas-sħubija fl-Unjoni Ewropea, il-Partit Laburista kien wissa li l-Gvern Nazzjonalista ta' dak iż-żmien kien qiegħed iqarraq bil-Maltin meta qal li s-settur tal-manifattura f'pajjiżna kien lest għall-isfidi li jġib miegħu d-dħul fl-Unjoni. Il-Gvern ta' dak iż-żmien kien qal li xejn minn dan ma kien minnu u wiegħed fuq li wiegħed li l-manifattura kellha futur sod f'pajjiżna. Ironikament, il-Prim Ministru ta' dak iż-żmien Eddie Fenech Adami kien għamel din il-wiegħda waqt li kien qiegħed iżur il-VF Malta Ltd, fabbrika li għaxar xhur biss wara r-referendum keċċiet 240 ħaddiem. Jekk dan ma kienx biżżejjed, f'Ġunju tal-2007, wara laqgħa li kellhom mal-Ministru għall-Investiment, l-Industrija u t-Teknoloġija Informatika Austin Gatt, id-diriġenti tal-VF ħabbru li kienu se jkeċċu l-570 ħaddiem tagħhom u jżarmaw għal kollox minn pajjiżna. Bejn dawn iż-żewġ avventimenti, b'mod uffiċjali, il-gvern kien sostna li kien se jipprova jsib xogħol alternattiv għal min jitlef ix-xogħol tiegħu fis-settur tal-manifattura. Fil-verità, però, huwa kien qata' qalbu kompletament mis-settur u kien lest li jħallih jitkisser għal kollox. Dan ħareġ b'mod ċar minn kummenti li għamel l-istess Gatt fil-Kumitat Parlamentari għall-Affarijiet Soċjali f'Settembru tal-2005 fejn kien sostna li s-settur ma kellux futur u li pajjiżna jrid jimxi maż-żminijiet. Kemm inbidlet id-diska minn gvern Nazzjonalista għal ieħor, hux? Froġa li swiet mijiet ta' impjiegi Għaldaqstant, il-ħaddiema involuti fis-settur tal-manifattura sabu ruħhom bil-mannara fuq rashom, bi gvern li ma kienx jaf x'se jagħmel bihom. Dan rajnieh b'mod ċar xahrejn wara l-kummenti ta' Gatt meta d-Denim Services Ltd u Denim Sportswear Ltd ukoll għalqu l-bibien tagħhom u ħallew 850 ħaddiem bla xogħol. Hawnhekk, f'daqqa waħda, il-gvern ftakar li huwa kellu responsabbiltà li joħloq l-impjiegi f'pajjiżna u pprova jsib xi tip ta' investiment ġdid biex jassorbi dak li kien qiegħed jintilef. B'hekk, f'Diċembru tal-2005 il-Ministeru mmexxi minn Gatt ħabbar b'sodisfazzjon li kien qiegħed f'negozjati ma' Gama Textile Group. Din il-kumpanija kellha tixtri l-assi tad-Denim u toħloq 400 post tax-xogħol ġdid bil-preferenza tingħata lil dawk li tilfu xogħolhom ma' dawn tal-aħħar. Il-gvern kien tant ċert li dan l-investiment kien se jirnexxi li ħabbar li l-ftehim kien se jiġi ffirmat sal-aħħar ta' Diċembru stess. Madankollu, dawn in-negozjati ma waslu għal imkien hekk kif sar magħruf li Gama lanqas kienu lesti li jiggarantixxu 25% tal-investiment li kien għad baqa' wara l-għajnuna finanzjarja li offrew il-Malta Enterprise u l-BOV fuq il-75% l-oħra. Wara dan il-falliment, il-Gvern Nazzjonalista ma għamel l-ebda attentat serju biex jattira kumpanija oħra tal-manifattura u l-eks impjegati tad-Denim tħallew ifendu għal rashom. Kemm jinbidlu ż-żminijiet! Dan jikkuntrasta b'mod qawwi mal-mod kif ġab ruħu Gvern Laburista li mill-bidu esprima fiduċja kbira fil-futur tal-manifattura f'pajjiżna u biddel dan l-ottimiżmu f'azzjonijiet konkreti meta kien hemm bżonn. Eżempju ċar ta' dan kien meta, lejn l-aħħar tas-sena li għaddiet, il-kumpanija De La Rue ħabbret li kienet se tnaqqas in-numru ta' impjegati tagħha b'madwar 300 hekk kif kienet qiegħda tirristruttura l-operazzjoni tagħha f'pajjiżna. Il-gvern kien diġà jaf minn xhur qabel li d-De La Rue kienet qiegħda taħseb biex iġġib fi tmiemu l-istampar ta' flus f'Malta u mill-ewwel ħadem biex jikkonvinċi lil din il-kumpanija żżomm bosta mill-impjegati permezz ta' ristrutturazzjoni. Dawn in-negozjati rnexxew u d-De La Rue ddeċidiet li tinvesti €21 miljun biex jibdlu l-istamperija f'ċentru ta' eċċellenza ta' prodotti relatati mas-sigurtà; żvilupp li salva aktar minn 200 post tax-xogħol. Sadanittant, il-gvern kien għaddej b'ħidma intensiva mal-GWU biex jinstab impjieg alternattiv għat-300 ħaddiem li tilef xogħlu. Din il-ħidma tat il-frott il-ġimgħa li għaddiet meta Crane Currency, it-tielet l-akbar kumpanija tal-istampar tad-dinja, ħabbret investiment ta' €100 miljun f'pajjiżna u l-impjieg ta' 300 ħaddiem. Ħidma parallela F'kummenti li ta lill-gazzetta KullĦadd, is-Segretarju Ġenerali tal-GWU Josef Bugeja spjegalna xi rwol kellha l-union f'dawn in-negozjati u l-kuntrast li qiegħed ikun hemm bejn l-attitudni tal-gvernijiet Nazzjonalisti u dak Laburista fil-konfront tas-settur tal-manifattura. "Meta l-GWU kienet infurmata mill-management ta' De La Rue li kien se jagħmel investiment u ristrutturar li kien se jfisser 300 post tax-xogħol anqas, il-GWU b'mod immedjat bdiet taħdem fuq diversi binarji. L-ewwel biex issalva kemm jista' jkun postijiet tax-xogħol, it-tieni biex tikseb kumpens għoli għall-ħaddiema li kienu se jitilfu xogħolhom u t-tielet bdiet tuża l-kuntatti tagħha għal impjiegi alternattivi," spjega Bugeja. Huwa kompla jgħid li kien f'dan il-mument li s-Segretarju tat-Taqsima tat-Teknoloġija, Elettronika u Komunikazzjoni tal-GWU, David Darmanin, għamel kuntatt inizjali ma' rappreżentant ta' Crane Currency. "Il-ħsieb tagħna ma kienx li Crane jiġu jiftħu f'Malta, iżda li naraw x'opportunitajiet setgħu joffru lil dawn il-ħaddiema tad-De La Rue," tenna Bugeja. Sussegwentament għall-ewwel kuntatt il-GWU ġiet avviċinata mill-kumpanija Crane li wrew l-interess li jiltaqgħu kemm mas-Segretarju tat-Taqsima kif ukoll mas-Segretarju Ġenerali Josef Bugeja. Matul dawn il-laqgħat il-GWU u Crane iddiskutew id-dinja tax-xogħol Maltija, ir-relazzjonijiet industrijali f'Malta – dan fl-eventwalità li jiftħu fergħa f'pajjiżna. Fil-fatt, dawn is-serje ta' laqgħat għadhom għaddejjin. "Nikkonfermalek li fil-jiem li ġejjin il-GWU u rappreżentanti għolja ta' Crane Currency se jiltaqgħu biex inkomplu bid-diskussjonijiet bejnietna," żvela ma' din il-gazzetta s-Segretarju Ġenerali tal-GWU. Huwa spjega li l-ħidma tal-GWU u l-Gvern, filwaqt li kienet waħda parallela, fl-ebda ħin ma waqqfet il-ħidma tal-parti l-oħra. Id-differenza bejn il-Gvern Laburista preċenti u dawk Nazzjonalisti tal-passat hija ċara għal Bugeja. Huwa tenna li fil-passat kien hemm okkażjonijiet fejn il-GWU kellha kuntatti ma' industrijalisti kemm lokali u anki barranin li riedu jinvestu f'Malta iżda għal raġuni jew oħra l-Gvern Nazzjonalista ma kienx wera interess. Mistoqsi huwiex sodisfatt b'din id-differenza fl-attitudni li ltaqgħet magħha l-GWU huwa sostna li, "iva aħna sodisfatti għaliex il-Gvern mhux biss wera li hu disponibbli, iżda attivament għen biex biex jinstabu impjiegi alternattivi." It-triq 'il quddiem Kif semmejna aktar 'il fuq, gvernijiet Nazzjonalisti suċċessivi kienu sostnew li s-settur tal-manifattura m'għandux futur f'Malta. Għaldaqstant, staqsejna lil Bugeja jemminx li investimenti bħal ta' Crane Currency jurux li dan mhux minnu u jekk iħossx li l-ekonomija ta' Malta għadx għandha l-potenzjal li tkompli tattira investimenti ta' din ix-xorta matul iż-żmien li ġej. "Il-GWU temmen li s-settur tal-manifattura kien u jibqa' wieħed mis-sisien ewlenin tax-xogħol f'pajjiżna. Il-GWU tirrikonoxxi wkoll il-fatt li dan is-settur evolva minn manifattura ta' prodotti tradizzjonali bħat-tessuti għal wieħed irfinat f'niċeċ prominenti bħall-farmaċewtika, avjazzjoni u oħrajn li għandhom valur miżjud għoli," saħaq Bugeja. "Illum il-manifattura titlob aktar speċjalizzazzjoni u ħiliet għoljin. Wieħed jista' jħares lejn l-iżvilupp tal-ST Microelectronics u l-istess De La Rue, Crane Currency, Playmobil, Baxter u ħafna fabbriki oħrajn, li għamlu investiment qawwi f'makkinarju modern u avvanzat u l-ħaddiema tagħhom għandhom bżonn ħiliet u kompetenzi speċjalizati. Barra dan, nemmnu li Malta għandha l-potenzjal li tattira industriji tal-manifattura aktar speċjalizzati, speċjalment jekk isir investiment biex jissaħħaħ s-settur tar-riċerka u żvilupp R&D," kompla jgħid is-Segretarju Ġenerali tal-GWU. Huwa esprima l-fehma li biex dan is-settur jibqa' kompetittiv u jirrendi postijiet tax-xogħol, jeħtieġ miżuri konkreti, bħal inċentivi fiskali, li jinkoraġġixxu lil dawn il-kumpaniji biex jibqgħu fuq quddiem f'termini ta' riċerka u innovazjoni. Il-GWU għalhekk qed tipproponi biex jiżdiedu skemi ta' taħriġ għal dawn il-ħaddiema bl-inċentiv li jkun hemm żieda supplimentari għal dawk il-ħaddiema li lesti li jaċċettaw dan it-taħriġ. F'każi fejn l-individwi, kemm nisa kif ukoll irġiel, li jerġgħu lura għad-dinja tax-xogħol u għandhom pagi baxxi u qegħdin qrib il-linja tal-faqar, il-GWU tipproponi żieda permanenti fuq il-paga ssussidjata mill-Gvern biex dawn l-individwi jibqgħu attivi fid-dinja tax-xogħol – dawn li jissejħu 'Inwork Benefits'. Bugeja tenna wkoll li jinħtieġ, barra investiment fir-riċerka u innovazzjoni u inċentivi fiskali, huwa li tinħoloq sinerġija akbar bejn l-istituzzjonijiet edukattivi, l-industrija u anke l-unions biex flimkien jaħdmu fuq programm li jipprepara lir-riżors uman għal ħiliet ġodda fil-manifattura moderna. Dan jista' jsir billi min-naħa edukattiva flimkien mal-industrija jitfasslu l-pjanijiet għat-taħriġ meħtieġ, filwaqt li min-naħa tal-unions u l-industrija ifasslu l-aħjar kundizzjonijiet tax-xogħol biex is-settur tal-manifattura modern joffri impjiegi tajbin u ta' kwalità. Is-Segretarju Ġenerali tal-GWU saħaq dwar l-importanza li min ġej jinvesti jsib għajnuna u kollaborazzjoni min-naħa tal-gvern biex jitħaffef l-proċess burokratiku. "Is-CEO ta' Crane Currency qal li l-proċess dam sitt xhur. Dan għandu jkun in-norma mhux l-eċċezzjoni," temm jgħid Bugeja. Fi snin oħra it-tmexxija tal-pajjiż kienet passiva quddiem l-isfidi fil-manifattura. Saħansitra l-eks Ministru Austin Gatt kien lest li jagħmel imħatra li jintilfu iktar impjiegi fis-settur. Kienet reazzjoni ta' bniedem bla qalb quddiem ħaddiema bid-dmugħ għax tilfu l-ħobża ta' kuljum.